M. Hort, podpredseda NR SR: (2007-06-20):
Preto ma veľmi prekvapilo, keď som si vypočul hneď prvé vystúpenie pána poslanca Kubánka za politickú stranu Smer. Ja, ak dovolíte, pán kolega, budem a musím reagovať na niektoré veci. Dozvedel som sa z vášho vystúpenia, že tento návrh bol predložený prekvapujúco a rýchlo. Ja som predsa úplne zrozumiteľne povedal, že ten návrh nie je novým návrhom, že vzhľadom na závažnosť problematiky a šírku problematiky sa pripravoval minimálne štyri roky so všetkým, čo k tomu patrí. Sú to analýzy, koncepcie, vyhodnotenia tých podkladov, ktoré boli, aj za účasti tých odborníkov, ktorých tu spomínal pán kolega Fronc. Viete, ak Vengloš, Filc, Mračnová nie sú pre vás odborníci, tak mne to je ľúto, ale ja ich za takých považujem. Dokonca si myslím, že majú úžasný prínos k tomu, čo sa na Slovensku v športe dokázalo urobiť. Povedali ste, že osem rokov sme nič nerobili. Viete, pripadá mi to, ako keby ste mali zlomenú nohu s krvácajúcou ranou a popri tom ešte nádchu a rozhodnete sa, že budete týždeň liečiť nádchu a potom sa budete venovať tej zlomenej nohe. My sme pred 8 rokmi boli trošku v inej situácii. A bolo treba sanovať množstvo iných vecí vrátane verejných financií a vrátane celého hospodárskeho systému. Ak je šport nadstavba a ekonomika je tam, kde je, a je tu rast HDP medziročný od 8 % do 10 %, kedy je doba na to, aby sa začalo aj o takýchto veciach rozmýšľať a aby sa začali aj tieto veci priorizovať alebo sa nimi veľmi vážne zaoberať? Povedali ste, že tie dva návrhy, z ktorých vznikol akýmsi prienikom tento náš návrh, má aj pozitívne, aj negatívne prvky. Ja som sa, bohužiaľ, z toho vášho vystúpenia nedozvedel ani jeden pozitívny prvok. Spomínali ste, ďalej, súčasnú podfinancovanosť. No áno, ja sa s tým netajím, že do športu nejde toľko peňazí, koľko by tam malo ísť. Ale, pán kolega, minulý rok, a počuli sme to vo vystúpeniach z predchádzajúcich diskusií, sa vybralo na daniach v tejto krajine o 20 mld. viac, ako sa plánovalo, vzhľadom na ten hospodársky rast, ktorý zaznamenávame. Vy ste do športu dali menej peňazí v roku 2007 zo štátneho rozpočtu, ako to bolo v roku 2006. Ja sa pýtam: Prečo? Veď nám tu dokážete pri korektnej diskusii vytýkať, že je podfinancovaný šport. Ja si myslím, že pri tom raste HDP sa dalo dať viac o 200 mil., o 300 mil., možno o 500 mil. zo štátneho rozpočtu do športu. Len by to musela byť niekoho priorita. Spomínali ste komplikovanosť alebo váhu priorít, ktorých je 16 a ktoré treba tam zohľadniť. Pán kolega, necítim sa odborník na všetko, ale trošku sa pohybujem vo verejnej správe a v športe už naozaj dosť dlho. A spomínam si, keď sme prvýkrát rozmýšľali o fiškálnej decentralizácii, keď nám prednášali Francúzi a povedali, že kým oni nastavia fiškálnu decentralizáciu a to, akým spôsobom potečú financie do obcí a miest a do regiónov, tak zavedú 28 kritérií, aby to bolo spravodlivé. Viete dobre, že my sme sa k dnešnému dňu dopracovali v tejto oblasti možno ku dvom alebo ku trom. Ak sa tu navrhuje šestnásť, ale dá sa o tom diskutovať, preto, aby ten systém bol čo najspravodlivejší, no tak tých navrhovateľov treba pochváliť, a nie ich za to hanobiť. Dopad do rozpočtu. Mohol by som vám odcitovať stanovisko ministerstva financií. Nie je tu žiadny dopad do rozpočtu, nielen štátneho, ale ani miest a obcí a regiónov. Dokonca to nemá vplyv ani na podnikateľskú sféru. Tento zákon je naozaj zákonom, ktorý chce hovoriť o tom, že ak nejaká osvietená vláda viac peňazí do rozpočtu alebo z rozpočtu do športu dá alebo chce dať, tak by to malo byť tak, aby sa po reforme, ktorá je tu vlastne zohľadnená, tie peniaze tam dali s čistým svedomím, pretože tam budú dávané transparentne a spravodlivo. Navrhovali ste, že treba financovať všetko, že ako k tomu prídu tie športy, ktoré sa po tej priorizácii nedostanú medzi tie vybrané športy. No, pán kolega, financovať všetko a nič, to je presne to isté, všetci budú nariekať tak ako teraz, že nemajú dostatok finančných prostriedkov, všetci budeme plakať nad tým, že aj tie športy, kde by sme mohli byť dobrí, sú nedofinancované. A neviem, kto to hovoril, že by sa to malo definovať zákonom. No to sa nedá zákonom definovať. Ale dajú sa definovať kritériá, ktoré na základe ich prehodnotenia a spravodlivého posúdenia definujú presne, ktoré budú tie priorizované športy, a na tom sa dokážeme dohodnúť potom všetci, a ktoré budú tie, ktoré jednoducho nebudú dostávať také financie, aké dostávajú dnes. Ale je to v tom zákone presne popísané, ako sa k tomu dopracujeme. A tam sa dáva veľká sila ministrovi školstva a jeho odbornému tímu. No a keď to viete, vy útočíte na čas, pretože my sme nedopracovali boj proti dopingu a násiliu. My sme to aj v dôvodovej správe vysvetlili, ja som to tu aj povedal, že to môžu byť doplnkové právne normy alebo dodatkové právne normy. Ale ja sa vás pýtam, pán kolega, veď ja naozaj mám stále ten pocit, či vy si neuvedomujete, že vy ste v koalícii a my sme v opozícii. My sem prichádzame s návrhom zákona, ktorý bol pripravovaný štyri roky. Predložili sme ho rok potom, čo ste vo vláde. A vy nás teraz upodozrievate z toho, že nemáme pripravené ešte ďalšie právne normy. Ale veď vy ste vládna koalícia. Ja sa dozvedám, že máte pripravených päť komisií, ktoré majú začať robiť analýzu, na základe tej analýzy bude koncepcia, na základe koncepcie bude legislatívny zámer, na základe legislatívneho zámeru to pôjde do medzirezortného pripomienkového konania, potom to pôjde do Legislatívnej rady vlády, a vy tu s bohorovným pokojom poviete, že na október bude pripravený zákon, sem do tohto pléna Národnej rady. Pán kolega, ale to nemôžete myslieť vážne. Veď to je predsa ad absurdum, aby sme takýmto spôsobom pripravovali v tejto oblasti niečo zo zelenej lúky pre to, aby sa to sem dostalo, a navyše, že to má byť vraj komplexné. A naozaj si myslím, že ak v iných oblastiach ste sľubovali, a bolo to aj v oblasti športu, ako to vy všetko dobre spravíte a čo máte všetko v šuplíku pripravené, spomínal som verejnú správu, dodnes som dosť sklamaný, lebo okrem návrhu zákona alebo zákona o zrušení krajských úradov, o ktorých sme diskutovali, vysvetľovali sme vám, že to vlastne nie je žiadna reforma, tak v prípade športu je to ešte horšie. No ja sa pýtam, kedy teda vytiahnete zo šuplíka tie zákony a konkrétne aj tento, lebo ten postup, ktorý ste tu naznačovali a ktorý bol aj v médiách, je postup, ktorý negarantuje nič. Začínate od nuly. A to ma dosť mrzí, keď je tu konečne konkrétny návrh, o ktorom sa dá diskutovať. A môžeme si vytýkať, čo v ňom je a čo v ňom nie je a čo je vaša predstava a čo je naša predstava, ale aspoň je snaha začať diskutovať. Ale takto to zhodiť zo stola, a pritom nemáte nič pripravené, tak to som z toho trošku smutný, zvlášť potom, keď to, čo tu je na stole, nazvete paškvil. Pani kolegyňa Tóthová, stala sa tam chyba pri predložení toho návrhu zákona v tej jednej časti, kde v elektronickej podobe je to správne, ale pri presvecovaní a v tom, čo ste dostali vy do lavíc, je to naozaj chyba. Ale to nepovažujem za nekorektnosť. To je chyba, ktorú si priznávame. A to sa dá predsa jednoducho opraviť v druhom čítaní, dokonca v týchto prípadoch aj v treťom. Pán kolega Mikuš, veľmi pekne ďakujem za to, že tu bolo povedané ešte raz jasne a zrozumiteľne, že tu ide o financovanie na základe projektov, že ide o súťaživosť, ako tieto projekty vyhrať, a že tu je prvýkrát navrhovaná zodpovednosť štátu za priority, za priority, ktoré chceme v športe podporovať, a čo priority nebudú, že si túto zodpovednosť na seba zoberie štát. Pán kolega Jasaň. Ja som si myslel, keď som vás prvýkrát videl, že ste naozaj bývalý aktívny športovec. Len nemôžem súhlasiť s tým, čo ste povedali o tom štátnom a o tom obecnom. V oblasti samosprávy, verejnej správy keby to, čo sa dnes dostalo do ingerencie obcí a miest, bolo zostalo štátu, tak nieže štadióny sa nestavajú, ale nám padnú ešte aj historické jadrá miest na našu hlavu. To nemyslíte vážne. Veď ten civilizačný dlh, ktorý sa potom, čo sme spravili zákon o obecnom zriadení a keď sme presunuli kompetencie na obce, podarilo v tejto krajine zachrániť, tak to by sa nikdy z prostredia štátu nemohlo realizovať. Ale máme zrejme na to iný a, dovolím si povedať, možnože aj ideologický názor. No a keď hovoríte o mítingu Pravda-Televízia-Slovnaft, že zanikol. Mne to je viac ľúto ako vám. A ja vás pozývam 30. 6. a 1. 7. na majstrovstvá Slovenska do Dubnice na jeden prenádherný štadión a 16. septembra na Atletický most, ktorý chce byť náhradou PTS. A je mi vás ľúto, Bratislavčanov, že vám to takýmto spôsobom sa vyvíja, ale tomu už neviem nijako inak pomôcť. Je to otázka entuziazmu a snahy tej veci pomôcť. No a, pán kolega Rafaj, vám som už odpovedal. Ak chcete v októbri predložiť návrh zákona, budem vášmu ministrovi veľmi fandiť, len som vážny skeptik v tejto oblasti. Nové zásady štátnej športovej politiky, na to sa veľmi teším. Ale som na úvod hovoril, čo v tom zákone je a čo v ňom nie je. Tak určite v ňom nie je to, aby sme znova otvorili spôsob financovania z lotérií do športu. Ja si myslím, že toto už máme za sebou. A keď financie dostane aj z lotérií minister financií, tak na základe toho, čo si vládna koalícia určí ako priority, sa dá ďaleko viac dať do športu, ako keď to bude zase zahmlené cez lotérie a nikto nebude vedieť, akým spôsobom komu tie peniaze tečú a koľko ich je. Toto je o priehľadnosti. A preto týmto spôsobom by som nešiel. Ale môžete mať iný názor. Pokiaľ ide o legislatívne výhrady. Ja sa teším na to, keby ste to posunuli do druhého čítania, no nech sa to vylepší. Veď my sme si nikdy nehovorili, že ten zákon je bezvadný a že sa nedá na ňom nič riešiť. Ale všetci vieme, že okrem ústavnoprávneho výboru máme tu veľmi slušný legislatívny odbor Národnej rady a ďalšie možnosti, akým spôsobom aj tie chyby, ktoré tam sú, a určite tam sú, napraviť. Pán Halecký, nemá tento zákon ambíciu finančne zabezpečiť akýsi nárok každého občana na to, aby mohol športovať. Ja len to ešte raz opakujem, v tomto roku je v štátnom rozpočte 975 mil. alebo 980 mil. korún do športu. Je to menej, ako to bolo v roku 2006. A to mi je ľúto. Ale tento zákon nemá ambíciu, že každý občan v tejto republike má byť sanovaný z našich daní na to, keď chce športovať. To je iná diskusia a úplne o inej filozofii. Pani Kramplová, ja sa tiež teším na ten komplexnejší materiál, ktorý príde, ktorý príde v októbri. Ja si s radosťou na to počkám. A ak bude ten materiál naozaj taký, ako hovoríte, budem sa len tešiť. Ale vzhľadom na to, že poznám legislatívny proces a poznám diapazón toho problému, ktorý sa tu riešil 4 roky, tak som naozaj vážny skeptik. No a vám som odpovedal v tom, že tie prioritné športy by nemal definovať zákon, ale malo by to byť riešené iným spôsobom tak, ako to definuje náš návrh zákona. No a ak ste tam nenašli paragrafy o mládežníckom športe, ja nechcem znevažovať, čo ste čítali, ale upozorňujem vás na paragrafy 13 až 15 a na § 17, kde je explicitne napísané, že vlastne tento zákon má hlavnú prioritu, ako z 1,4 %, čo sa dnes dáva zo štátneho rozpočtu na mládežnícky šport, to vytiahnuť možno na 30 % alebo 35 %. Tam je to jasne definované. Poďme sa o tom súkromne porozprávať. No a na záver, pán kolega, spravodajca, Dušan Galis, ja som sa veľmi tešil, že budeš schopný vystúpiť tu aj ako splnomocnenec vlády pre šport v rámci rozpravy a pôjdeš trošku s kožou na trh s tým, že budú môcť poslanci reagovať na tvoj názor na to, akým spôsobom sa treba postaviť k tomuto zákonu a akým spôsobom máte vy niečo pripravené. Ak to bude znova iba na záver vystúpenie, na ktoré sa nedá reagovať, tak mi to je ľúto, lebo sa to už v mnohých prípadoch stáva normou pri diskusii alebo pri zapojení sa do diskusie, alebo nezapojení sa do diskusie poslancov spravodajcov z prostredia vládnej koalície. Čiže, priatelia, ak ste sa rozhodli, že toto nepodporíte, tak sa teším na ten komplexný návrh. Len upozorňujem na to, že je rok po voľbách, ste v koalícii, a nie v opozícii. Skúste zadávať úlohy sebe, a nie nám. A skúsme ešte raz predsa len porozmýšľať, či aspoň ani v tomto bode, ani v takomto probléme, ako je návrh zákona o športe, ktorý nemal ambíciu všetkého toho, čo ste tu spomínali, lebo sa to ani nedá, sa nevieme predsa len naladiť na spoločnú nôtu. Ďakujem vám pekne za pozornosť. (Potlesk.)